Priebeh praktického vyučovania u zamestnávateľa

v systéme duálneho vzdelávania

pre učebný odbor 6456 H kaderník

Vydala Republiková únia zamestnávateľov dňa 22. augusta 2022

s platnosťou od 1. septembra 2022

Priebeh praktického vyučovania upravuje vecné a časové členenie obsahu praktického vyučovania. Priebeh praktického vyučovania je spracovaný podľa Vzdelávacieho poriadku praktického vyučovania, ktorý je výstupom NP Duálne vzdelávanie a rozvoj atraktivity a kvality OVP.

Priebeh praktického vyučovania špecifikuje:

* Vecné a časové členenie obsahu praktického vyučovania,
* Praktickú časť záverečnej skúšky.

1. Vecné a časové členenie obsahu praktického vyučovania
2. Pre odborné vzdelávanie a prípravu v odbore vzdelávania je stanovené vecné a časové členenie obsahu vzdelávania na praktickom vyučovaní.
3. Vecné členenie určuje všetky zručnosti, vedomosti a spôsobilosti, ktoré majú byť žiakovi počas praktického vyučovania sprostredkované hlavným inštruktorom, inštruktorom alebo majstrom odbornej výchovy.
4. Časové členenie určuje obdobie, v ktorom majú byť zručnosti, vedomosti a spôsobilosti sprostredkované v rámci praktického vyučovania a zmluvného trvania vzdelávania podľa učebnej zmluvy.

|  |
| --- |
| **Kľúčové oblasti vedomostí, zručností a spôsobilostí sprostredkovávané priebežne počas štúdia** |
| **Zamestnávateľ poskytujúci praktické vyučovanie zabezpečuje** |
| Znalosť o prevádzkovej a právnej forme podniku. |
| Znalosť o organizačnej štruktúre podniku, úlohách a kompetenciách jednotlivých podnikových sekcií, útvarov a oddelení. |
| Znalosti o úlohách, postavení podniku vo svojom odvetví a znalosť ponuky podniku na odborné vzdelávanie. Znalosti o pozícii na trhu a o okruhu zákazníkov podniku. |
| Znalosť základov podnikového riadenia kvality a ich uplatňovanie, podnikový kódex. |
| Funkčné uplatňovanie, údržba a starostlivosť o prevádzkové  prostriedky a pomôcky (stroje, prístroje a zariadenia). |
| Postupy plánovania a prípravy prác na pracovisku praktického vyučovania, technologické a ergonomické usporiadanie pracoviska. |
| Vedenie sprievodnej a prevádzkovej dokumentácie. |
| Znalosti technických noriem a predpisov v odbore. Znalosti čítania a používania technických podkladov v odbore: náčrty, výkresy, diagramy, návody na obsluhu, návody na použitie a pod. |
| Znalosti o opatreniach na ochranu životného prostredia, separovanie, zhodnocovanie a likvidácia odpadu v odbore. |
| Znalosti o obsahu a cieľoch vzdelávania, ako aj o možnostiach ďalšieho vzdelávania. |
| Znalosť vedenia evidencie o pracovnej činnosti žiaka na praktickom vyučovaní. |
| Znalosť o právach a povinnostiach vyplývajúcich z učebnej zmluvy. |
| Znalosť o právach a povinnostiach vyplývajúcich z pracovno-právnych vzťahov a interných podnikových predpisov (Zákonník práce, pracovný poriadok). |
| **Vzdelávanie zabezpečujúce celkový rozvoj osobnosti žiaka** |
| Schopnosť pracovať v kolektíve, uvedomenie si zodpovednosti za výsledok svojej práce, dodržiavanie pracovnej disciplíny a interných predpisov zamestnávateľa. |
| Komunikácia s nadriadenými a spolupracovníkmi/zákazníkmi/dodávateľmi pri zohľadňovaní odbornej terminológie. |
| Znalosť a používanie príslušných odborných termínov v preferovanom firemnom jazyku. |
| Základné poznatky s využívaním podnikového softvéru. |
| Samostatné získavanie a výber informácií, rozvoj kritického a analytického myslenia, rozvoj digitálnych zručností. |
| **Zaistenie bezpečnosti a ochrany zdravia pri práci na pracovisku praktického vyučovania** |
| Znalosť prevádzkových rizík, opatrenia na ich zníženie a prevencia. |
| Riadenie a zabezpečovanie bezpečnosti a ochrany zdravia pri práci. Znalosť o prevádzkovej ochrane pred požiarom a výbuchom, ako aj o preventívnych opatreniach. Bezpečnostné predpisy v prípade požiaru a výbuchu na pracovisku, evakuačný plán. Elektrická požiarna signalizácia na pracovisku. |
| Znalosť bezpečnostných predpisov pri práci a požiarnej ochrany na pracovisku praktického vyučovania. |
| Znalosť poskytovania predlekárskej prvej pomoci pri pracovných úrazoch. |
| Znalosť používania osobných ochranných prostriedkov a dodržiavania hygieny práce. |
| Opatrenia a predpisy na ochranu životného prostredia. Vedomosti o vplyve odpadových látok z výroby v odbore na životné prostredie, separovanie, zhodnocovanie a likvidácia odpadu. |
| Uplatňovanie prevádzkových opatrení na efektívne využívanie energií. |
| Dodržiavanie predpisov o pracovnej činnosti mladistvých žiakov a mladistvých zamestnancov. |

|  |  |  |  |
| --- | --- | --- | --- |
| **Vedomosti, zručnosti a spôsobilosti sprostredkovávané v jednotlivých ročníkoch štúdia** | | | |
| **Por.** | **1. ročník** | **2.ročník** | **3.ročník** |
| 1 | Znalosti o pracovisku kaderníka, prevádzkovom poriadku, bezpečnosti práce a ochrane zdravia pri práci, prvej pomoci pri úraze elektrickým prúdom, hygienických predpisoch pre epidemiologicky závažné činnosti, dekontaminácii v zariadeniach starostlivosti o ľudské telo. | | |
| 2 | Príprava, používanie a údržba nástrojov a elektrických prístrojov. Manipulácia s bielizňou. | | |
| 3 | Znalosti o plánovaní práce a príprave prác v kaderníckom salóne. | Realizácia plánovania práce: stanovenie pracovných krokov, pracovných prostriedkov a pracovných postupov v kaderníckom salóne. | |
| 4 | Umývanie vlasov, príprava zákazníka, rozčesávanie vlasov, diagnostikovanie vlasov a pokožky hlavy, voľba šampónu, technologický postup umývania vlasov, ošetrenie vlasov po umývaní. | Súčasné techniky vodovej ondulácie a ondulácie železom, voľba vhodnej techniky, fúkaná, rôzne spôsoby fúkania, použitie rôznych druhov ondulačných prístrojov, konečná úprava účesu. | Náročná účesová tvorba, druhy náročných a spoločenských účesov, ich voľba a úprava, úprava kokteilových a večerných účesov z krátkych vlasov, svadobných účesov, maškarných a fantazijných účesov, účesov z dlhých vlasov, rozličné spôsoby vypínania dlhých vlasov, spoločenských účesov z dlhých vlasov, voľba a použitie vlasových ozdôb a výplní, využitie historických prvkov. |
| 5 | Masáž pokožky hlavy, účinok, voľba prípravkov na masáž, druhy masáže, pracovný postup. | Strihanie vlasov, dámske a pánske strihy, pánsky klasický strih do prechodu, zástrih a zaholenie zástrihu, tupý strih, rôzne nástrihové a prerieďovacie techniky, módne kombinované strihy, strihanie brady a fúzov. | Súčasná účesová móda dámskych a pánskych účesov, módne strihy a úpravy dámskych a pánskych účesov, extravagantné účesy, voľba účesu podľa typu zákazníčky, anatómie tváre a lebky a ostatných hľadísk, poradenská služba pri voľbe účesu. |
| 6 | Vodová ondulácia, techniky, príprava náradia a pomôcok, zákazníčky, diagnostikovanie vlasov, použitie stylingových prípravkov, tužidiel, lakov, tvorba cestičky, oddeľovanie prameňov, krúžkovanie vlasov cez prsty, vytláčanie vĺn, voľba veľkosti kruhu, natáčky alebo priemeru kefy a usmerňovanie zdvihu vlasov od pokožky, natáčanie vlasov na nátačky, sušenie vlasov do smeru účesu – fúkaná, konečná úprava účesu. | Odfarbovanie vlasov, príprava náradia, pomôcok a zákazníčky na odfarbovanie vlasov, diagnostikovanie vlasov a voľba stupňa zosvetlenia, príprava odfarbovacieho roztoku, voľba koncentrácie peroxidu vodíka, pracovný postup pri odfarbovaní celých a dorastajúcich vlasov, umývanie a ošetrenie vlasov po odfarbovaní, použitie odfarbovacieho kúpeľa – tzv. pranie. | Nové pracovné techniky a metódy v odbore pri odfarbovaní, farbení a melírovaní, nové prípravky, náradie a pomôcky, farby bez obsahu amoniaku, ekologické, ombré, balejáž, ekologické prípravky na trvalý styling vlasov, plážové vlny. |
| 7 | Ondulácia železom, príprava náradia a pomôcok, zákazníčky, ochrana vlasov, rôzne spôsoby natáčania vlasov ondulačným železom, natáčanie od koncov vlasových prameňov - ploché, natáčanie od pokožky – špirálové, francúzske, natáčanie do špirál od koncov a od pokožky, žehlenie a natáčanie vlasov žehličkou a rôznymi druhmi ondulačných prístrojov, konečná úprava účesu po ondulácii železom. | Farbenie vlasov, prípravky na farbenie vlasov, rôzne stupne trvanlivosti, trvalé zafarbenie vlasov, príprava náradia, pomôcok a zákazníčky na farbenie vlasov, odtiene farieb, voľba farebného odtieňa, pracovný postup farbenia celých vlasov, nanášanie zosvetľujúcich, červených a popolavých odtieňov, farbenie dorastajúcich vlasov, farbenie šedivých vlasov, predpigmentácia, dodanie chýbajúceho prírodného pigmentu, farbenie poškodených, odfarbených vlasov, predpigmentácia, umývanie a ošetrenie vlasov po farbení, emulgovanie, farbenie vlasov čiastočnými prelivmi, tónovanie vlasov fyzikálnymi oplachmi, šampónmi, penami, krémami, gélmi, nanášanie farebných efektov na mokré alebo suché vlasy, farebných tužidiel, pien, lakov a podobne, farbenie vlasov rastlinnou farbou henou, sťahovanie oxidačných farieb z vlasov odfarbovaním, tzv. praním alebo sťahovačmi bez peroxidu vodíka, farbenie obočia, brady a fúzov. | Ošetrovanie a regenerácia vlasov, prípravky, ich účinok, diagnostikovanie vlasov a pokožky hlavy, umývanie a ošetrovanie vlasov normálnych, jemných, dlhých, ošetrovanie rozštiepených koncov vlasov, šedivých vlasov, umývanie a ošetrovanie problémových vlasov a vlasovej pokožky, mastných, suchých, poškodených, pri tvorbe lupín a pri vypadávaní vlasov, ich charakteristické znaky, príčiny, umývanie, ošetrovanie a odporučenie starostlivosti o nich v rámci poradenstva, nové prípravky a postupy pri ošetrovaní a regenerácii vlasov. |
| 8 | Základy strihania a holenia, príprava náradia a pomôcok, práca s nožnicami, príprava zákazníka pred strihaním, rozdeľovanie vlasov na sekcie, techniky strihania vlasov, strihanie vlasov nožnicami cez prsty a do dlane, prerieďovanie vlasov efilačnými nožnicami, zrezávanie vlasov britvou, strihanie vlasov elektrickým strojčekom na rovnakú dĺžku a do prechodu, strihanie vlasov nožnicami cez hrebeň na rovnakú dĺžku a do prechodu, zastrihnutie ofiny, polodlhých vlasov na rovnakú dĺžku dorovna, diagonálne smerom dopredu a smerom dozadu, strihanie vlasov postupne pod rôznymi uhlami, strihanie detí, základy holenia, práca s britvou, napínanie pokožky, ošetrenie pleti po holení. | Melírovanie vlasov, prípravky a ich rôzne použitie, príprava náradia, pomôcok a zákazníčky, technologické postupy melírovania cez gumenú dierkovanú čiapku, do fólii alebo špeciálnych papierikov, nanášaním priamo do účesu, plastické farbenie – plochy. | Vlasové doplnky, náradie a pomôcky, vlasové príčesky, strapce, putkované parochne, použitie, umývanie a ošetrovanie vlasových doplnkov, nadpájanie vlasov, starostlivosť a poradenstvo pre nadpojené vlasy. |
| 9 | Chemická preparácia vlasov, príprava náradia a pomôcok, zákazníčky, diagnostikovanie vlasov, druhy preparačných roztokov, voľba preparačného roztoku a natáčok, natáčanie vlasov na chemickú preparáciu, pracovný postup, ustaľovanie, umývanie a ošetrenie vlasov po preparácii. | Náročné a nové pracovné techniky chemickej preparácie, objemová, vyrovnávajúca preparácia, preparácia pri poškodených vlasoch, nové metódy pri preparácii, rôzne spôsoby natáčania a druhy preparácie. | Základy kozmetickej starostlivosti a starostlivosti o ruky. |
| 10 | Dodržiavanie bezpečnostných a hygienických predpisov pri jednotlivých pracovných úkonoch, umývaní a ošetrovaní vlasov, vodovej ondulácii, ondulácii železom a konečnej úprave vlasov, strihaní, chemickej preparácii vlasov, odfarbovaní, farbení a melírovaní vlasov. | | |
| 11 | Zásady komunikácie s klientami a spolupracovníkmi, riešenie reklamácie. | | |
| 12 | Administratívne práce v prevádzke, objednávanie klientov, účtovanie, obsluha registračnej pokladnice, nákup, objednávanie a evidencia tovaru, organizácia práce. | | |

1. Odporúčané trvanie etáp vzdelávania a ich časovú postupnosť možno zmeniť, pokiaľ to neovplyvní čiastkové ciele a celkový cieľ vzdelávania vyjadrený formou vzdelávacích štandardov v štátnom vzdelávacom poriadku pre odbor vzdelávania.
2. Pokiaľ sa jednotlivé vzdelávacie jednotky sprostredkúvajú aj mimo pracoviska praktického vyučovania u zamestnávateľa (výkon praktického vyučovania v dielni školy, v spoločnom pracovisku praktického vyučovania, u iného zamestnávateľa alebo na inom mieste výkonu produktívnej práce), mala by sa zohľadniť skutočnosť, že podnikové a mimo podnikové opatrenia na sprostredkovanie zručností a vedomostí sa časovo navzájom ovplyvňujú a na seba nadväzujú.
3. Počas praktického vyučovania a pri sprostredkovávaní odborných vedomostí a zručností je potrebné pri súčasnom zohľadňovaní požiadaviek a predpisov zamestnávateľa zamerať sa na osobnostný rozvoj žiaka, aby mu boli sprostredkované kľúčové kompetencie, potrebné pre odbornú pracovnú silu, ako sú napr.:

* spôsobilosť konať samostatne v spoločenskom a pracovnom živote,
* spôsobilosť interaktívne používať vedomosti, informačné a komunikačné technológie,
* schopnosť pracovať v rôznorodých skupinách.

1. Zamestnávatelia poskytujúci praktické vyučovanie majú vypracovať pre žiakov plán vzdelávania, ktorý vychádza z tohto vzdelávacieho poriadku. Plán vzdelávania má zabezpečiť, aby zamestnávateľ každému žiakovi sprostredkoval vedomosti a zručnosti zodpovedajúce odboru vzdelávania.
2. Žiaci majú počas praktického vyučovania povinnosť viesť písomný doklad o vzdelávaní v súčinnosti s hlavným inštruktorom, inštruktorom alebo majstrom odbornej výchovy. Zamestnávatelia majú pravidelne kontrolovať a potvrdzovať písomný doklad o vzdelávaní. Písomný doklad o vzdelávaní je podmienkou pripustenia k záverečnej skúške.

## **Praktická časť záverečnej skúšky**

1. Praktickou časťou záverečnej skúšky sa overujú zručnosti a schopnosti žiaka v zadanej téme formou spracovania cvičnej alebo podnikovej úlohy.
2. Žiak v praktickej časti skúšky preukazuje, že je spôsobilý pracovnú úlohu analyzovať, zaobstarať si informácie, vyhodnotiť a aplikovať vhodný postup spracovania úloh. Určuje si čiastkové úlohy a zostavuje podklady k spracovaniu úlohy. Žiak preukazuje schopnosť komunikovať so zákazníkom. Žiak počas celého procesu dodržiava technické normy a pravidlá BOZP. Poslednou fázou je odovzdanie výsledkov práce, poskytovanie odborných informácií, môže zostavovať preberací protokol, zhodnotenie a zdokumentovanie výsledkov práce.
3. Parametre záverečnej skúšky:

* Skúšobná úloha komplexného charakteru – vytvorenie módneho pánskeho a dámskeho účesu a spoločenského účesu z dlhých vlasov.
* Trvá 6 až 7 hodín (1h = 60 min) v rámci ktorých je prestávka v rozsahu do 30 minút, ktorá sa započítava do celkovej dĺžky.
* Čas trvania záverečnej skúšky pre žiakov so zdravotným znevýhodnením možno so súhlasom predsedu skúšobnej komisie pre záverečnú skúšku primerane predĺžiť.
* Skúšobná úloha je zadaná vo forme jednotnej štruktúry zadania skúšobnej úlohy schválenej zo strany Republikovej únie zamestnávateľov ako „cvičná úloha“ alebo ako „podniková úloha“ spĺňajúca jednotnú štruktúru zadania.
* Žiakovi je určená skúšobná úloha pre praktickú časť skúšky.
* Ak sa praktická časť záverečnej skúšky koná na pracovisku praktického vyučovania, priebeh záverečnej skúšky môže byť na žiadosť zamestnávateľa neverejný.

1. Hodnotenie praktickej časti skúšky sa rozdeľuje na 3 časti:

* príprava a plánovanie – 20% (0 - 20 bodov)
* realizácia pracovnej činnosti - 60% (0 - 60 bodov)
* riadenie kvality, dodržiavanie BOZP – 20 % (0 - 20 bodov)

1. V jednom časovom termíne môžu praktickú časť skúšky absolvovať najviac 3 žiaci na jedného skúšobného komisára.
2. Žiak v praktickej časti záverečnej skúšky preukazuje, že je spôsobilý:

* skúšobnú úlohu analyzovať, zaobstarať si informácie,
* používať vhodné náradie, pomôcky a prístroje,
* zvoliť a aplikovať vhodné prípravky a materiály, hospodárne s nimi zaobchádzať,
* zvoliť správne technologické postupy,
* naplánovať postup realizácie úlohy, určiť čiastkové úlohy,
* dodržiavať hygienické predpisy a BOZP na prevádzke aj s ohľadom na ochranu spotrebiteľa, ekológiu a životné prostredie,
* odovzdať výsledok práce, poskytnúť odborné informácie, zhodnotiť a zdokumentovať výsledky práce.

1. Skúšobná úloha sa má rozložiť na pracovné úlohy vrátane pracovného plánu, bezpečnostných opatrení a na ochranu bezpečnosti a zdravia pri práci, na opatrenia na ochranu životného prostredia a na kontrolu a riadenie kvality.
2. Jednotlivé pracovné úlohy musia byť pri realizácii skúšobnej úlohy ručne alebo počítačovo zaznamenané. Skúšobná komisia môže dať skúšanému pri zadaní úlohy k dispozícii príslušné podklady pre skúšobnú prácu ako aj pre evidenciu jednotlivých činností, meraní a pod.
3. V rámci skúšobnej práce musia byť preukázané predovšetkým nasledovné zručnosti:

* Určenie kvality a stavu vlasov a vlasovej pokožky.
* Voľba vhodných prípravkov a účesu podľa kvality vlasov, anatómie tváre a lebky a požiadaviek klienta/modela.
* Odfarbovanie, farbenie, melírovanie alebo trvalé tvarovanie vlasov podľa zadania alebo požiadavky klienta/modela.
* Strihanie pánskych a dámskych vlasov.
* Konečná úprava účesu zvolenou technikou /alebo podľa zadania/ vodovej ondulácie alebo ondulácie železom.
* Vytvorenie spoločenského / svadobného účesu z dlhých vlasov.

1. Na hodnotenie skúšobnej úlohy sú smerodajné nasledovné kritériá:

* Správna voľba použitého náradia, pomôcok, prípravkov a technologického postupu 0 – 20 bodov (20%).
* Preukázané zručnosti a konečný výsledok strihania a úpravy módneho pánskeho účesu 0 -20 bodov (20%)
* Preukázané zručnosti a konečný výsledok chemickej úpravy, strihania a konečnej úpravy módneho dámskeho účesu 0 – 20 bodov (20%).
* Preukázané zručnosti a konečný výsledok spoločenského / svadobného účesu 0 – 20 bodov (20%).
* Dodržiavanie bezpečnostných a hygienických predpisov, hospodárne zaobchádzanie s prostriedkami a ochrana životného prostredia 0 – 20 bodov (20%).

1. Povolené používanie pomôcok: náradie, pomôcky a prístroje na strihanie a konečnú úpravu vlasov, prípravky na umývanie a ošetrenie vlasov, stylingové prípravky na fixáciu účesu, prípravky na chemickú úpravu vlasov, pomôcky, doplnky a ozdoby pre náročný účes z dlhých vlasov, ochranné prostriedky pre klienta/modela a žiaka.